钦定古今图书集成/明伦汇编/官常典/第468卷 > 庾域
## 钦定古今图书集成/明伦汇编/官常典/第468卷 > 庾域

按《梁书》本传，“域字司大，新野人。长沙宣武王为梁州，
以为录事参军，带华阳太守。时魏军攻围南郑州，有
空仓数十所，域封题指示将士云：‘此中粟皆满足支
二年，但努力坚守，众心以安’。魏退，以功拜羽林监，迁
南中郎记室参军。永元末，高祖起兵，遣书招域。西台
建，以为宁朔将军，领行选，从高祖东下。师次阳口，和”
帝遣御史中丞宗史衔命劳军。域乃讽史曰：“黄钺未
加，非所以总率侯伯。”史反西台，即授高祖黄钺。萧颖
胄既都督中外诸军事，论者谓高祖应致笺，域争不
肯，乃止。郢城平，域及张弘策议与高祖意合，即命众
军便下。每献谋画，多被纳用。霸府初开，以为谘议参
军。天监初，封广牧县子，后军司马，出为宁朔将军、巴
西梓潼二郡太守。梁州长史夏侯道迁举州叛降魏，
魏骑将袭《巴西域》，固守百馀日，城中粮尽，将士皆龁
草食土，死者大半，无有离心。魏军退，诏增封二百户，
进爵为伯。六年，卒于郡。